ХАСКОВО, България (BulgarianMilitary.com) – От днес до 19 април ще се проведе полево лагерно артилерийско обучение с участието на над 400 български военнослужещи и около 130 броя бойна бронирана и специализирана артилерийска техника, научи BulgarianMilitary.com.

Обучението ще се проведе на учебен полигон „Корен“, а участие в него ще вземат военни формирования от Асеновград, Ямбол, Карлово, Смолян, Благоевград, Враца, Казанлък и Свобода.

В своят времеви план, обучението включва комплексни занятия, дивизионни тактически учения с бойни стрелби, индивидуални огневи задачи и редица тренировки по стрелба и управление на артилерийския огън.

Основната цел пред тактико-учебните бойни стрелби е артилерийските подразделения към Сухопътните ни войски да покаже и затвърди своите способности по осъществяване на обща и непосредствена огнева поддръжка.

Началник на лагерния сбор е полковник Лъчезар Мишев – командир на военно формирование 24490 – Асеновград, а ръководител на тренировката по управление на огъня на артилерията на Сухопътните войски е полковник Петър Кръстанов от Командването на Сухопътните войски.

BulgarianMilitary.com припомня, че в средата на октомври миналата година се проведе учение „Ответен удар 2018“ отново на полигон „Корен“ и в него взеха участие 700 войника, сержанти и офицери, близо 180 броя бойна техника, както и Су-25 на българските военновъздушни сили.

Следвайте ни навсякъде и по всяко време чрез Facebook страницата ни и RSS. Четете повече от света на отбрана и сигурност, анализи, коментари, и нови военни технологии в английската версия на сайта.

BulgarianMilitary.com

Над статията работиха: Редакционен екип на BulgarianMilitary.com / Редакция: Бойко Николов

Източник: Министерство на Отбраната на Р България